**INFORMASJON OM BRANNSKADE OG TILTAK I DOMBÅS KYRKJE**

*Frå Dovre Kyrkjelege Råd (DKR), 19. mai 2020*

Mange er interesserte i kva som skjer med Dombås kyrkje etter brannen 20. februar. Det skjer mykje kartlegging, vurdering og planlegging. Og etterkvart blir det stor aktivitet i og rundt kyrkjebygget.

**Forsikring, takst, prosess, tiltaksplan**

* KLP forsikring har oppnevnt TOGIN as (konsulentar innan takst og inneklima) som takstmann og byggeleder. Alle tiltak går gjennom Togin as.
* Takstmannen har konkludert med at kyrkja skal restaurerast, ingen totalskade.
* Tiltaksplan frå takstmannen var ferdig 8. mai. Utgangspunktet er at bygning og inventar skal førast attande til samme stand som før brannen. Vi kjem attande med meir informasjon og detaljer.
* Tiltaksplanen er sendt til Hamar biskop og Riksantikvaren for uttale. Eit spørsmål er om alle kyrkjebenkane skal erstattast eller om enkelte kan restaurerast.
* Eit spørsmål vi får, er kven som skal gjere denne rive- og byggejobben. Dovre kyrkjelege råd er omfatta av lov om offentlig anskaffelse for innkjøp av varer og tenester over 100.000 kroner. DKR som byggherre skal saman med KLP forsikring og takstmann drøfte kva prosess som kan velgast.

**Orgel**

* KLP har bedt orgelkonsulent Kolnes sjå på orgelet. Det gjorde han 13. mai. Konklusjonen er at det må skaffast eit nytt orgel og at eit tilsvarande orgel blir dekt av forsikringa.

**Interiør, altersølv m.m**

* Oslo konserveringsatelier henta altertavle, alterbord, knefall, preikestol, døypefont og brudestoler like før påske. Dei undersøker og gjer ulike testar på rensing og renovering. Dei kjem da med ein rapport med tiltak, resultat og prisoverslag. Det må deretter vurderast og bestemmast kva gjenstander som skal renoverast og kva som blir ny-produsert. Både biskop og Riksantikvar skal uttale seg.
* Altersølv blir reingjort og pussa av gullsmed Laura van Meter. Alt blir like fint som nytt.
* Havstad Tinn er godt i gang med reingjering og pussing av to sett ljosestaker og døypefatet. Tinn har lågare smeltepunkt enn t.d. sølv, så det er veldig positivt at tinnet har klart seg bra, også døypefatet som var i kyrkjerommet under brannen. Havstad Tinn skal lage ny mugge til dåpsvatnet med restane av den opprinnelege mugga som dessverre vart skada. Havstad Tinn produserte alle tinnvarer i 1939, og har fortsatt teikningane til mugga.
* Tre messehakler som hang i prestesakristiet, har sotpartikler og røyklukt. Desse blir sendt først til luktsanering og deretter til Konserveringstenesta i Hordaland for rensing. Prekestolkledene, åkleet i koret og alterduken i hardangersøm er dessverre tapt og må erstattast av nytt. Heldigvis var alterduken i svartsøm fortsatt heime hjå Randi Brennhaug etterat ho hadde vaska den.